ΓΡΑΠΤΗ ΕΡΩΤΗΣΗ P-2693/96 υποβολή: Clive Needle (PSE) προς το Συμβούλιο (10 Οκτωβρίου 1996)

Θέμα: Εφαρμογή εκ μέρους του Συμβουλίου των μέτρων για την προστασία των παιδιών

Μετά την επιβεβαίωση της ανησυχίας εκ μέρους των κυβερνήσεων στη Στοκχόλμη, στο πλαίσιο της Παγκόσμιας Διάσκεψης κατά της εμπορικής εκμετάλλευσης των παιδιών, και το ψήφισμα του Ευρωπαϊκού Κοινοβουλίου που απευθύνει έκκληση για την προστασία των παιδιών κατά της βίας, τί είδους άμεση δράση προτίθεται να αναλάβει το Συμβούλιο ούτως ώστε να εφαρμοστούν οι προαναφερθείσες συστάσεις;

Επίσης, μπορεί το Συμβούλιο να προσδιορίσει τη διαρθρωμένη παραπομπή, καθώς και τους πόρους που διατέθηκαν στην Europol για να δράσει σε ευρωπαϊκό επίπεδο με στόχο την προστασία των παιδιών;

Απάντηση (4 Ιουλίου 1997)

Στις 29 Νοεμβρίου 1996, το Συμβούλιο θέσπισε κοινή δράση για την κατάρτιση προγράμματος ενθάρρυνσης και ανταλλαγών μεταξύ των υπευθύνων για την καταπολέμηση της εμπορίας ανθρώπων και της σεξουαλικής εκμετάλλυσης παιδιών ((ΕΕ L 322, της 12.12.1996, σελ.7-10. )). Στόχος της κοινής αυτής δράσης και του προγράμματος ανταλαγής «STOP» είναι η δημιουργία ανός πλαισίου για τη διεξαγωγή δράσεων επιμόρφωσης, πληροφόρησης μελέτης και ανταλλαγών που απευθύνονται σε πρόσωπα υπεύθυνα για την καταπολέμηση της εμπορίας ανθρώπων και της σεξουαλικής εκμετάλλευσης παιδιών.

Στις 29 Νοεμβριου 1996, επίσης, το Συμβούλιο θέσπισε κοινή δράση σχετικά με τη δημιουργία και την τήρηση ευρετηρίου ειδικών προσόντων, ικανοτήτων και γνώσεων, στον τομέα της καταπολέμησης του διεθνούς οργανωμένου εγκλήματος προς διευκόλυνση της συνεργασίας των υπηρεσιών επιβολής του νόμου των κρατών μελών της Ευρωπαϊκής Ενωσης ((ΕΕ L 342, της 31.12.1996, σελ. 2-3. )).

Στις 16 Δεκεμβρίου 1996, το Συμβούλιο θέσπισε κοινή δράση σχετικά με την επέκταση της εντολής που δόθηκε στη Μονάδα Ναρκωτικών της Europol ((ΕΕ L 342, 31.12.1996, σελ. 4. )). Η επέκταση προσθέτει «την εμπορία ανθρωπίνων όντων» όπως ορίζεται στη Σύμβαση της Europol στους τομείς εγκληματικότητας στους οποίους η ΜΝΕ έχει την αρμοδιότητα να συμβάλλει στην ουσιαστική δράση της αστυνομίας και άλλων φορέων επιβολής του νόμου εντός και μεταξύ των κρατών μελών.

Στις 24 Φεβρουαρίου 1997, το Συμβούλιο θέσπισε κοινή δράση σχετικά με την καταπολέμηση της εμπορίας ανθρώπων και της σεξουαλικής εκμετάλλευσης παιδιών (ΕΕ L 63, 4.3.1997, σελ. 2-6). Στόχος της κοινής δράσης είναι, μεταξύ άλλων, να ποινικοποιηθεί ένα ευρύ φάσμα συμπεριφορών που ορίζονται ως «εμπορία» και «σεξουαλική εκμετάλλευση» όσον αφορά ενηλίκους καθώς και παιδιά, συμπεριλμβανομένης της κατοχής πορνογραφικού υλικού. Κατά κανόνα η ποινικοποίηση αυτή θά έχει ως αποτέλεσμα πέρα των συνόρων των κρατών μελών π.χ. όσον αφορά τον αποκαλούμενο σεξοτουρισμό. Αλλος στόχος της κοινής δράσης είναι η διασφάλιση της ατναλλαγής πληροφοριών, της αμοιβαίας συνδρομής και άλλης συνεργασίας κατά τον αποτελεσματικότερο τρόπο μεταξύ των αρμοδίων αρχών σε εθνικό επίπεδο καθώς και μεταξύ των κρατών μελών. Το Συμβούλιο θα προβαίνει σε εκτίμηση της εκπλήρωσης από μέρους των κρατών μελών των υποχρεώσεών τους δυνάμει της κοινής δράσης μέχρι τα τέλη του 1999, σύμφωνα με τα συμπεράσματα της Διάσκεψης της Στοκχόλμης.

Ο Προϋπολογισμός της ΜΝΕ για το 1997 είναι κατά 12% υψηλότερος από τον αντίστοιχο του 1996 και επιτρέπει κατά συνέπεια στην ΜΝΕ να αναλάβει φάσμα νέων εργασιών. Ο προϋπολογισμός της ΜΝΕ για το 1998 αυξήθηκε κατά 20% και ανέρχεται σε 6.722.000 ECU.

Η ΜΝΕ μελετά το θέμα αυτό από κοινού με ορισμένα κράτη μέλη και την Επιτροπή. Οι Ομάδες Ναρκωτικών και Οργανωμένου Εγκλήματος και EUROPOL συζητούν περαιτέρω το θέμα και η ολλανδική Προεδρία οργάνωσε διάσκεψη όσον αφορά το σχετικό θέμα της εμπορίας γυναικών, στις 24-26 Απριλίου 1997.